На спрату се налазио главни део конака који је чинила кнежева канцеларија и у њој поред два стола и столица, које су чиниле основни намештај канцеларије, ту су се још налазили лепи бакрорези и слика кнеза Милоша у природној величини, застава коју је Милош донео из Другог српског устанка, карте значајних земаља света и библиотека. На трему испред канцеларије налазила се слика звана Доброчинство, а која је била копија једне слике из бечког дворца Белведереа. Испред канцеларије био је празан простор са диваном.